
–	ob upoštevanju svojih prejšnjih resolucij o Demokratični republiki Kongo,
–	ob upoštevanju mednarodnega pakta o državljanskih in političnih pravicah, ki ga je Demokratična republika Kongo ratificirala leta 1976, in afriške listine o človekovih pravicah in pravicah ljudstev,
–	ob upoštevanju Splošne deklaracije človekovih pravic ter načel in smernic o pravici do poštenega sojenja in pravni pomoči v Afriki,
–	ob upoštevanju členov 150(5) in 136(4) Poslovnika,
A.	ker je bil Jean-Jacques Wondo, belgijsko-kongovski varnostni, vojaški in politični strokovnjak, februarja 2024 povabljen v Kinšaso, da bi pomagal izvesti reforme državne obveščevalne agencije ANR;
B.	ker je bil Wondo 19. maja 2024 po neuspelem državnem udaru aretiran in obtožen, da je „intelektualni storilec“ udara, čeprav sam vztraja, da je nedolžen; ker so obtožbe temeljile na prisilnih in nezanesljivih pričanjih;
C.	ker je vojaško sodišče 13. septembra 2024 Wondoja in 36 drugih obsodilo na smrt, postopek pa je zaradi hudih kršitev dolžnega pravnega postopanja in odsotnosti verodostojnih dokazov tarča množičnih obsojanj;
D.	ker se je njegovo zdravje v priporu močno poslabšalo, zato potrebuje zdravstveno oskrbo;
E.	ker je Demokratična republika Kongo marca 2024 odpravila moratorij za smrtno kazen, zaradi česar se je zvišalo število smrtnih kazni, kar je v nasprotju z zavezami države na področju mednarodnega prava o človekovih pravicah;
1.	odločno obsoja smrtno obsodbo Wondoja in drugih ter hude kršitve njihove pravice do pravičnega sojenja;
2.	poziva vlado Demokratične republike Kongo, naj nemudoma razveljavi smrtne kazni, ponovno uvede moratorij na usmrtitve in sprejme ukrepe za popolno odpravo smrtne kazni;
3.	izraža globoko zaskrbljenost zaradi poslabšanja Wondojevega zdravja, poziva, naj se mu nemudoma omogoči zdravljenje, in vztraja pri njegovi takojšnji izpustitvi;
4.	obsoja zlorabo vojaških sodišč za pregon Jean-Jacquesa Wondoja in poziva Demokratično republiko Kongo, naj svojo sodno prakso uskladi z mednarodnimi in regionalnimi zavezami na področju človekovih pravic;
5.	ponovno poudarja, da neomajno nasprotuje smrtni kazni v vseh okoliščinah, in poziva k njeni splošni odpravi;
6.	poziva delegacijo EU v Kinšasi, Evropsko službo za zunanje delovanje in zunanje ministre držav članic, naj poglobijo stike z oblastmi Demokratične republike Kongo, pri čemer naj poudarijo spoštovanje človekovih pravic, neodvisnost sodstva in pravno državo;
7.	poziva k izvedbi sistemskih reform, da bi Demokratična republika Kongo znova imela neodvisno, pravično in učinkovito sodstvo, ki bo upoštevalo dolžno pravno postopanje in varstvo temeljnih pravic;
8.	naroči svoji predsednici, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladi in parlamentu Demokratične republike Kongo, Afriški uniji ter drugim ustreznim mednarodnim organom.

